《以杜少陵文章憎命达之句析而为韵赋此 其五》
明代·高逊志

功名期宦成，文章止词达。千载求全能，如何罕奇拔。

夙抱稽古志，纂言穷檃括。幽阐新机深，精思元化斡。

岂徒贲皇猷，将以继往末。抚今不自足，乃复耻被褐。

好爵难久縻，世途多忉怛。放意乐丘园，长歌襟抱豁。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。